**Likumprojekta “Par Latvijas Republikas valdības un Lielbritānijas un Ziemeļīrijas Apvienotās Karalistes valdības līguma par ieguldījumu veicināšanu un aizsardzību denonsēšanu”
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Nav attiecināms. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts izstrādāts, lai saskaņā ar likuma “Par Latvijas Republikas starptautiskajiem līgumiem” 14. pantu ar Saeimas lēmumu apstiprinātu Latvijas Republikas un Lielbritānijas un Ziemeļīrijas Apvienotās Karalistes līguma par ieguldījumu veicināšanu un aizsardzību denonsēšanu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2021. gada 26. martā Ārlietu ministrija saņēma Lielbritānijas un Ziemeļīrijas Apvienotās Karalistes vēstniecības Rīgā notu Nr. 006/2021 ar piedāvājumu diplomātisko notu apmaiņas ceļā noslēgt Latvijas Republikas un Lielbritānijas un Ziemeļīrijas Apvienotās Karalistes vienošanos par Latvijas Republikas valdības un Lielbritānijas un Ziemeļīrijas Apvienotās Karalistes valdības līguma par ieguldījumu veicināšanu un aizsardzību denonsēšanu (turpmāk – Vienošanās). Vienošanās ir tapusi, īstenojot 2019. gada 15. janvārī parakstīto Dalībvalstu valdību pārstāvju deklarāciju par Eiropas Savienības Tiesas *Achmea* nolēmuma tiesiskajām sekām un investīciju aizsardzību Eiropas Savienībā un 2019. gada 16. janvārī parakstīto Dalībvalstu valdību pārstāvju deklarāciju par Eiropas Savienības Tiesas nolēmuma *Achmea* lietā izpildi un investīciju aizsardzību Eiropas Savienībā (turpmāk kopā – deklarācijas)[[1]](#footnote-1). Deklarācijās pausta Eiropas Savienības (turpmāk – ES) dalībvalstu kopīga izpratne, ka ES tiesības prevalē pār ieguldījumu aizsardzības līgumiem, kas noslēgti starp ES dalībvalstīm (turpmāk – *intra-EU BIT*). Eiropas Savienības Tiesas (turpmāk – EST) nolēmumā lietā C-284/16 “Slovākijas Republika pret Achmea BV” (turpmāk – *Achmea* nolēmums) konstatēts, ka ES dalībvalstu noslēgtajos divpusējos ieguldījumu aizsardzības līgumos paredzētais strīdu izšķiršanas mehānisms starptautiskās arbitrāžas tiesās ir pretrunā Līguma par Eiropas Savienības darbību (turpmāk – LESD) 267. un 344. pantam, līdz ar to minēto *intra-EU BIT* paredzētie investora-valsts starptautiskās arbitrāžas mehānismi nav piemērojami, jo atrodas ārpus ES tiesu sistēmas. Arbitrāžas tiesai, kas pēc investora prasības izveidota, pamatojoties uz *intra-EU BIT*, nav jurisdikcijas lietas izskatīšanai, jo nav spēkā esošas ES dalībvalsts piekrišanas pakļaut sevi attiecīgajam strīdu izšķiršanas mehānismam. Divpusējo investīciju aizsardzības līgumu šķīrējtiesas klauzulas zaudē spēku, jo ir nesaderīgas ar ES tiesībām, no brīža, kad abas līgumslēdzējas puses kļūst par ES dalībvalstīm. Tiesiskās noteiktības un skaidrības dēļ ES dalībvalstīm *intra-EU BIT* darbība ir jāizbeidz.Visas dalībvalstis deklarācijās pauda apņemšanos izbeigt starp tām noslēgtos investīciju aizsardzības līgumus. Beļģija, Bulgārija, Čehija, Dānija, Vācija, Igaunija, Īrija, Grieķija, Spānija, Francija, Horvātija, Itālija, Kipra, Latvija, Lietuva, Luksemburga, Ungārija, Malta, Nīderlande, Polija, Portugāle, Rumānija, Slovēnija, Slovākija nolēma izbeigt to *intra-EU BIT*, parakstot daudzpusēju nolīgumu, kas izstrādāts Eiropas Komisijas koordinētā procesā. Savukārt *intra-EU BIT* ar Zviedriju, Austriju, Somiju un Apvienoto Karalisti tiek izbeigti divpusēju vienošanos ceļā. Ievērojot Apvienotās Karalistes kavēšanos uzsākt sarunas ar ES dalībvalstīm par ieguldījumu aizsardzības līgumu izbeigšanu, 2020. gada 30. oktobrī Komisija nosūtīja Apvienotajai Karalistei argumentētu atzinumu, norādot uz tās neizpildīto saistību izbeigt divpusējos ieguldījumu aizsardzības līgumus ar ES dalībvalstīm. Šajā vēstulē Apvienotā Karaliste tika brīdināta, ka Komisija var vērsties EST, ja tās piekrišana saistību izpildei netiks saņemta tuvāko divu mēnešu laikā. Šī gada sākumā no Apvienotās Karalistes vēstniecības Rīgā tika saņemta informācija, ka britu puse ir gatava izbeigt ieguldījumu aizsardzību līgumus ar visām ES dalībvalstīm, tajā skaitā Latviju. Vienošanās paredz:1) izbeigt Latvijas Republikas valdības un Lielbritānijas un Ziemeļīrijas Apvienotās Karalistes valdības līgumu par ieguldījumu veicināšanu un aizsardzību;2) izbeigt Latvijas Republikas valdības un Lielbritānijas un Ziemeļīrijas Apvienotās Karalistes valdības līgumu par 1994. gada 24. janvāra Latvijas Republikas valdības un Lielbritānijas un Ziemeļīrijas Apvienotās Karalistes valdības līguma par ieguldījumu veicināšanu un aizsardzību darbības paplašināšanu uz teritorijām, par kurām Apvienotās Karalistes valdība ir atbildīga starptautiskajās attiecībās, - Menas salu, Gērnsijas salu un Džērsijas salu;3) izbeigt turpināmības klauzulu (*‘sunset clause’*), kas ietverta Latvijas Republikas valdības un Lielbritānijas un Ziemeļīrijas Apvienotās Karalistes valdības līguma par ieguldījumu veicināšanu un aizsardzību 14. pantā un pagarina pirms izbeigšanas veikto ieguldījumu aizsardzību vēl uz divdesmit gadiem. Ņemot vērā, ka Vienošanās stāsies spēkā Latvijas puses atbildes notas dienā, atbildes nota tiks sniegta pēc tam, kad Latvijas pusē tiks pabeigtas visas iekšējās procedūras, t.i., pēc likuma spēkā stāšanās. Līdz ar Vienošanās spēkā stāšanos spēku zaudēs likums “Par līgumu starp Latvijas Republikas valdību un Lielbritānijas un Ziemeļīrijas Apvienotās Karalistes valdību par ieguldījumu veicināšanu un aizsardzību” (Latvijas Vēstnesis, 1995, 19. nr.), kā arī Ministru kabineta 2000. gada 11. janvāra rīkojums Nr. 11 (Latvijas Vēstnesis, 2000, 1./12. nr.).  |
| 3. | Projekta izstrādē iesaistītās institūcijas un publiskas personas kapitālsabiedrības | Ārlietu ministrija |
| 4. | Cita informācija | 2021. gada 1. janvārī stājās spēkā Tirdzniecības un sadarbības līgums starp Eiropas Savienību un Apvienoto Karalisti. Līgums iezīmē breksita procesa noslēgumu un veido ietvaru pušu tirdzniecības attiecībām pēc Apvienotās Karalistes aiziešanas no ES vienotā tiesiskā regulējuma vides. Šajā līgumā ES un Apvienotā Karaliste *inter alia* “apstiprina savu apņemšanos radīt labvēlīgus apstākļus tirdzniecības un investīciju attīstībai to starpā”, atrunājot atsevišķus ieguldījumu aspektus sadaļā “Pakalpojumi un investīcijas”. Īpaša uzmanība tajā tiek veltīta investīciju liberalizācijai, kas ietver gan normas attiecībā uz piekļuvi tirgum (piemēram, aizliegums ierobežot uzņēmumu skaitu, kas var veikt konkrētu saimniecisko darbību, skaitlisku kvotu vai ekonomisko vajadzību pārbaudes prasību veidā), gan valsts režīma un lielākās labvēlības režīma noteikšanu vienas puses investoriem otras puses teritorijā. Tāpat šajā sadaļā ir ietverti virkne aizliegumu otras puses investoriem izvirzīt veiktspējas prasības attiecībā uz viņu saimniecisko darbību, piemēram, eksportēt noteiktu daudzumu preču vai pakalpojumu vai nodot tehnoloģiju, ražošanas procesu vai citas savas zināšanas fiziskai vai juridiskai personai otras puses teritorijā. Vienlaikus jāatzīmē, ka atšķirībā no “tradicionālajiem” jeb “vecās paaudzes” ieguldījumu līgumiem, tajā skaitā 1994. gada Latvijas un Apvienotās Karalistes ieguldījumu aizsardzības līguma, šajā tiesību instrumentā nav iekļautas normas ieguldījumu aizsardzībai pret ekspropriāciju, pasākumiem taisnīgai un vienlīdzīgai attieksmei, kā arī ieguldījumu pilnīgai aizsardzībai un drošībai. Šis līgums arī neparedz mehānismu, kādā risināms strīds starp valsti un otras līgumslēdzējas puses investoru. Tas skaidrojams ar ES investīciju politikas mērķi atteikties no investora-valsts strīdu risināšanas konkrētajam prasījumam *ad hoc* izveidotajās arbitrāžas tiesās un turpmāk nodot šādas lietas izskatīšanai pastāvīgām tiesu institūcijām nacionālajā vai supranacionālajā līmenī.  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Vienošanās maina tiesisko regulējumu Latvijas investoriem, kas veic ieguldījumus Apvienotajā Karalistē, un Apvienotās Karalistes investoriem, kas iegulda Latvijā. Eiropas Komisija (turpmāk – Komisija) 2018. gada 19. jūlija komunikācijā Eiropas Parlamentam un Padomei par ES iekšējo ieguldījumu aizsardzību[[2]](#footnote-2) norādīja, ka ES tiesības, jo īpaši pamatlīgumos noteiktās četras pamatbrīvības un aizliegums diskriminēt pēc valstspiederības, sniedz pietiekamu tiesisko aizsardzību pārrobežu investoriem. Šo tiesību aizsardzībai ir pieejama ES tiesu sistēma – ES dalībvalstu nacionālās tiesas un pamatlīgumos noteiktajos gadījumos EST. Komisija apņemas turpināt stingri uzraudzīt, lai dalībvalstis rīkotos saskaņā ar ES politikas un tiesību aktu mērķiem, un nepieciešamības gadījumā uzsākt pārkāpuma procedūras. |
| 2. | Tiesiskā regulējuma ietekme uz tautsaimniecību un administratīvo slogu | Vienošanās nerada papildus administratīvo slogu un tiek īstenota no esošajiem administratīvajiem resursiem. |
| 3. | Administratīvo izmaksu monetārs novērtējums | Nav attiecināms. |
| 4. | Atbilstības izmaksu monetārs novērtējums | Nav attiecināms. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | 2018. gada 6. martā EST pasludināja *Achmea* nolēmumu nosakot, ka starptautiskas šķīrējtiesa, pamatojoties uz *intra-EU BIT*, nevar iztiesāt strīdu starp ES dalībvalsts ieguldītāju un ES dalībvalsti, kurā veikts ieguldījums. EST ieskatā tas ir pretrunā Savienības tiesību sistēmas autonomijai. Proti, šķīrējtiesu nevar pielīdzināt dalībvalsts tiesai LESD 267. panta izpratnē, kurai ir tiesības vērsties EST ar lūgumu sniegt prejudiciālu nolēmumu par ES tiesību interpretāciju. Noslēgdamas *intra-EU BIT*, dalībvalstis ir izveidojušas strīdu noregulēšanas mehānismu starp ieguldītāju un dalībvalsti, kas izslēdz EST ekskluzīvās tiesības attiecībā uz ES tiesību interpretāciju un piemērošanu, tādējādi apdraudot šo tiesību pilnīgu efektivitāti. EST secina, ka *intra-EU BIT* iekļautā tiesību norma, saskaņā ar kuru ieguldītājs no vienas dalībvalsts var šķīrējtiesā uzsākt tiesvedību pret citu dalībvalsti, ir pretrunā LESD 267. un 344. pantam un līdz ar to nav piemērojama. Strīdi par ieguldījumiem ir jārisina ES dalībvalstu tiesās. Komisija ir pastāvīgi uzskatījusi, ka *intra-EU BIT* nav saderīgi ar ES tiesībām. 2015. gadā Komisija uzsāka pārkāpuma procedūras pirmo posmu pret Austriju, Nīderlandi, Rumāniju, Slovākiju un Zviedriju, nosūtot oficiālu pieprasījumu izbeigt to *intra-EU BIT* darbību.[[3]](#footnote-3) |
| 2. | Citas starptautiskās saistības | Nav |
| 3. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | *Achmea* nolēmumam un tā juridiskajām sekām attiecībā uz *intra-EU BIT* ir veltītas daudzas publikācijas ne tikai uzņēmējiem un juristiem, bet arī plašākai sabiedrībai domātajos izdevumos gan ārvalstīs, gan Latvijā. Latvijā par *Achmea* nolēmumu tika rakstīts gan izdevumā “Jurista Vārds”[[4]](#footnote-4), gan žurnālā “IR”[[5]](#footnote-5), kā arī tas tika analizēts vairāku juridisko biroju mājaslapās publicētos rakstos.2019. gada 8. janvāra valdības sēdē tika izskatīts Ārlietu ministrijas sagatavotais ziņojums “Latvijas Republikas nostāja par Deklarāciju par ES Tiesas “Achmea” sprieduma juridiskajām sekām un ieguldījumu aizsardzību ES un tās parakstīšanu”. Aģentūras LETA par ziņojumu sagatavotā informācija tika pārpublicēta arī vairākos Latvijas ziņu portālos, piemēram, TVnet.lv[[6]](#footnote-6). Savukārt 2019. gada 3. aprīlī “Dienas Bizness” publicēja Ārlietu ministrijas Ekonomisko attiecību, tirdzniecības un attīstības sadarbības direkcijas vadītāja Jura Štālmeistara rakstu “Eiropas Savienības dalībvalstis izbeigs savstarpēji noslēgtos ieguldījumu līgumus” [[7]](#footnote-7).Eiropas Savienības līmenī 2018. gada 17. decembrī un 2019. gada 3. decembrī Komisija rīkoja seminārus ieinteresētajām pusēm par pārrobežu investīcijām pēc *Achmea* nolēmuma, spēku zaudējot *intra-EU BIT*[[8]](#footnote-8). Semināros pēc Komisijas uzaicinājuma piedalījās gan visas Eiropas, gan atsevišķu dalībvalstu uzņēmēju uz juristu asociāciju pārstāvji (tajā skaitā Eiropas Advokātu kolēģiju un juristu biedrību padome, Eiropas vairumtirgotāju un mazumtirgotāju asociācija *EuroCommerce*, Eiropas uzņēmēju asociācija *BusinessEurope* (kuras biedrs ir Latvijas Darba devēju konfederācija), Eiropas Banku federācija, Eiropas fondu un aktīvu pārvaldības asociācija, Francijas lielo kompāniju asociācija, Austrijas Federālā ekonomikas kamera, Vācijas Industrijas un tirdzniecības kamera). |
| 2. | Sabiedrības līdzdalība projekta izstrādē | Nav attiecināms.  |
| 3. | Sabiedrības līdzdalības rezultāti | Nav  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ārlietu ministrija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts neparedz jaunu institūciju izveidi, likvidāciju vai reorganizāciju. |
| 3. | Cita informācija | Nav |

Ārlietu ministra vietā –

finanšu ministrs J. Reirs

Liberte 67016149

dace.liberte@mfa.gov.lv

v\_sk. = 1762

1. Dalībvalstu valdību pārstāvju deklarācija par Eiropas Savienības Tiesas Achmea nolēmuma tiesiskajām sekām un investīciju aizsardzību Eiropas Savienībā. Pieejama: <https://ec.europa.eu/info/publications/190117-bilateral-investment-treaties_en> [↑](#footnote-ref-1)
2. Komisijas paziņojums Eiropas Parlamentam un Padomei. ES Iekšējo Ieguldījumu aizsardzība. 19.07.2018. Pieejams: <https://eur-lex.europa.eu/legal-content/LV/TXT/PDF/?uri=CELEX:52018DC0547&from=EN> [↑](#footnote-ref-2)
3. 18.06.2015. Preses relīze. Pieejama: <https://ec.europa.eu/commission/presscorner/detail/en/IP_15_5198> [↑](#footnote-ref-3)
4. Krūmiņš T., Eiropas Savienības Tiesas spriedums Achmea lietā, 13.03.2018. Jurista Vārds. Pieejams: <https://juristavards.lv/doc/272383-eiropas-savienibas-tiesas-spriedums-achmea-lieta> [↑](#footnote-ref-4)
5. Zivtiņa D., Investīciju strīdi pārmaiņu virpulī, 30.05.2018. Ir. Pieejams: <https://ir.lv/2018/05/30/investiciju-stridi-parmainu-virpuli/> [↑](#footnote-ref-5)
6. Rinkēvičs: Starp ES dalībvalstīm noslēgto divpusējo investīciju aizsardzības līgumu atcelšanai jānotiek centralizētā un kontrolētā veidā, 08.01.2019. Pieejams: <https://www.tvnet.lv/6494491/rinkevics-starp-es-dalibvalstim-noslegto-divpusejo-investiciju-aizsardzibas-ligumu-atcelsanai-janotiek-centralizeta-un-kontroleta-veida> [↑](#footnote-ref-6)
7. Štālmeistars J., Eiropas Savienības dalībvalstis izbeigs savstarpēji noslēgtos ieguldījumu līgumus, 03.04.2019. Dienas Bizness. Pieejams: <http://news.lv/Dienas_Bizness/2019/04/03/eiropas-savienibas-dalibvalstis-izbeigs-savstarpeji-noslegtos-ieguldijumu-ligumus> [↑](#footnote-ref-7)
8. 17.02.2018. Preses relīze. Pieejama: <https://ec.europa.eu/info/sites/info/files/business_economy_euro/events/documents/finance-events-181217-programme_en.pdf>; 02.12.2019. Preses relīze. Pieejama: <https://ec.europa.eu/info/files/finance-events-191203-programme_en> [↑](#footnote-ref-8)